
PËR MIRATIMIN E PROCEDURËS DHE TË KRITEREVE PËR EMËRIMIN E ADMINISTRATORIT TË PËRKOHSHËM, I CILI DO TË JETË PËRGJEGJËS PËR ADMINISTRIMIN E PËRKOHSHËM TË SHOQËRISË NDAJ SË CILËS ËSHTË VENDOSUR DETYRIMI I SHËRBIMIT PUBLIK, TË CILËS I ËSHTË HEQUR LICENCA

Në mbështetje të nenit 100 të Kushtetutës dhe të pikës 5, të nenit 27, të ligjit nr. 102/2015, “Për sektorin e gazit natyror”, të ndryshuar, me propozimin e ministrit të Infrastrukturës dhe Energjisë, Këshilli i Ministrave 

VENDOSI:

I. KUSHTE TË PËRGJITHSHME
1. Për qëllime të këtij vendimi, me termat e mëposhtëm nënkuptojmë: 
a) “Administrator i përkohshëm”, administratori që përkohësisht kryen detyrën e administrimit të shoqërisë së interesuar të gazit natyror, së cilës i është hequr licenca, dhe i cili është përgjegjës për të siguruar një aktivitet normal, përfshirë edhe operimin e aseteve të shoqërisë, së cilës i është hequr licenca sipas kushteve përkatëse deri në marrjen e masave nga Këshilli i Ministrave, sipas pikës 8, të nenit 27, të ligjit nr. 102/2015, “Për sektorin e gazit natyror”, të ndryshuar.
b) “Shoqëri e interesuar”, shoqëria që ushtron veprimtarinë e transmetimit, të shpërndarjes, të operimit të GNL-së ose të operimit të sistemit të depozitimit, ndaj së cilës është vendosur detyrimi i shërbimit publik dhe të cilës, në përputhje me pikat 1, 2 dhe 3, të nenit 27, të ligjit nr. 102/2015, “Për sektorin e gazit natyror”, të ndryshuar, i është hequr licenca dhe është vendosur nën mbikëqyrjen e administratorit të përkohshëm.
2. Çdo term tjetër i përcaktuar në këtë vendim do të ketë të njëjtin kuptim me atë të përcaktuar në nenin 4, të ligjit nr. 102/2015, “Për sektorin e gazit natyror”, të ndryshuar.
3. Kur një shoqëri e licencuar, të cilës i është vendosur detyrimi i shërbimit publik, është në kushtet e heqjes së licencës, ERE vendos masën e emërimit të një administratori të përkohshëm të shoqërisë dhe përcakton detyrimet e kësaj shoqërie derisa licenca t’i rijepet shoqërisë së interesuar ose t’i jepet një personi tjetër juridik, por kjo periudhë nuk mund të zgjasë më shumë se 12 (dymbëdhjetë) muaj nga data e heqjes së licencës. Emërimi i një administratori të përkohshëm bëhet në mënyrë që pajisjet dhe asetet në pronësi të shoqërisë së interesuar të mund të vazhdojnë të funksionojnë në sigurimin e shërbimit të gazit natyror për klientët. Procedura e emërimit të administratorit realizohet sipas kushteve dhe procedurave të përcaktuara në këtë vendim.
4. Gjatë periudhës së administrimit, duke respektuar kërkesat e ligjit nr. 9901, datë 14.4.2008, “Për tregtarët dhe shoqëritë tregtare”, të ndryshuar, pezullohen të gjitha përgjegjësitë dhe kompetencat e organeve drejtuese ekzistuese të shoqërisë së interesuar, si dhe të aksionarëve të saj, në funksion të përmbushjes së detyrimeve të licencës. Ky pezullim fillon nga data e marrjes së njoftimit për vendimin e Entit Rregullator të Energjisë lidhur me caktimin e administratorit të përkohshëm.
Të gjitha kompetencat dhe përgjegjësitë e organeve drejtuese të shoqërisë, të cilat, në bazë të ligjit nr. 9901, datë 14.4.2008, “Për tregtarët dhe shoqëritë tregtare”, të ndryshuar, i takojnë këshillit mbikëqyrës (nëse është rasti) dhe/ose Asamblesë së Aksionarëve/Ortakëve, i kalojnë administratorit të përkohshëm. 
II. PROCEDURA E PËRZGJEDHJES SË ADMINISTRATORIT TË PËRKOHSHËM
1. ERE, në varësi të llojit të veprimtarisë që kryen shoqëria e interesuar, që i është vendosur detyrimi i shërbimit publik, së cilës do t’i hiqet licenca e ushtrimit të veprimtarisë, paralelisht me marrjen e vendimit për fillimin e procedurave për heqjen e licencës, harton në mënyrë të detajuar kërkesat që duhet të përmbushë kandidati për administrator të përkohshëm. 
2. Gjithashtu, ERE merr masa që të identifikojë të gjitha detyrat dhe kompetencat që do të përmbushë administratori i përkohshëm gjatë periudhës që shoqëria e interesuar do të jetë në administrim të përkohshëm. Për të shmangur çdo dyshim, kompetencat dhe detyrat që ngarkohen të kryejë administratori i përkohshëm mund të jenë të ndryshme në varësi të shoqërisë së interesuar, si dhe llojit të veprimtarisë që ajo kryen. 
3. Procedura e përzgjedhjes së administratorit të përkohshëm zhvillohet në dy faza: 
a) Në fazën e parë, ERE përgatit një listë zgjedhjeje të kandidatëve aplikantë, të cilët përzgjidhen mbi bazën e aplikimit të bërë, pas përmbushjes së kërkesave të përgjithshme dhe të veçanta;
b) Në fazën e dytë, kandidatët e përfshirë në listën e zgjedhjes i nënshtrohen intervistës me gojë, ku ndërmjet të tjerave, prezantojnë edhe platformat e tyre për sa i përket administrimit efektiv të shoqërisë së interesuar, së cilës i është vendosur detyrimi i shërbimit publik për furnizim me gaz natyror. 
4. Pasi ka hartuar kërkesat që duhet të përmbushë kandidati për administrator të përkohshëm, ERE përgatit një njoftim të detajuar, në bazë të të cilit fton kandidatët e interesuar për të marrë pjesë në procedurën për përzgjedhjen e administratorit të përkohshëm. ERE merr masa nëpërmjet publikimit të njoftimit për hapjen e procedurave për përzgjedhjen e një administratori të përkohshëm në faqen e saj të internetit, si dhe në dy gazetat me qarkullim më të madh kombëtar, për 3 (tri) ditë me radhë. Shpallja e kërkesës përmban këto të dhëna:
a) një përshkrim të detyrave të administratorit të përkohshëm;
b) kërkesat e përgjithshme që duhet të plotësojë kandidati; 
c) kërkesat e veçanta që duhet të plotësojë kandidati; 
ç) një listë të dokumenteve që duhet të paraqiten, në bazë të të cilave provohet përmbushja e kërkesave të përgjithshme dhe të veçanta; 
d) vendin ku do të paraqiten dhe afatin deri kur do të paraqiten dokumentet. Ky afat duhet të jetë jo më i vogël se 5 (pesë) ditë pune nga data e fundit e botimit të shpalljes për konkurrim. Në rast se brenda afatit të përcaktuar, për shkaqe objektive, një person i interesuar kërkon afat shtesë në dispozicion, ERE mund të shtyjë afatin e paraqitjes së aplikimit për jo më shumë se 3 (tri) ditë pune.
5. Detyrën e administratorit të përkohshëm mund ta ushtrojë personi fizik që plotëson, të paktën, kërkesat e përgjithshme të mëposhtme:
a) të ketë kryer studimet e larta të nivelit master shkencor ose profesional në profilet inxhinieri të sektorit të energjisë, ekonomik ose juridik;
b) të ketë eksperiencë pune si drejtues ekzekutiv ose drejtor i Përgjithshëm në sektorin publik apo privat, për një periudhe jo më pak se 5 (pesë) vjet. Do të konsiderohet i preferuar kandidati që eksperiencën e punës apo një pjesë të saj, si drejtues ekzekutiv ose drejtor i Përgjithshëm, e ka në sektorin e hidrokarbureve apo të energjisë elektrike;
c) të mos jetë i dënuar për kryerjen e një vepre penale që ka lidhje me profilin social dhe aktivitetin e kandidatit;
ç) kandidati aplikant të depozitojë një deklaratë, me shkrim, sipas kërkesave të ligjit nr. 9367, datë 7.4.2005, “Për parandalimin e konfliktit të interesave në ushtrimin e funksioneve publike”, të ndryshuar, në të cilën deklaron nën përgjegjësinë e tij personale se nuk ka asnjë lidhje varësie apo interesi me shoqërinë e interesuar, si dhe se ndaj tij nuk ka ndonjë pengesë në ushtrimin e kësaj detyre dhe as konflikt interesi në përputhje me ligjin.
6. Në përputhje me kërkesat dhe specifikat e shoqërisë së cilës i është vendosur detyrimi i shërbimit publik për furnizim me gaz natyror, për të cilën janë hapur procedurat e heqjes së licencës dhe emërimit të administratorit të përkohshëm, ERE përcakton edhe kërkesat e veçanta që duhet të plotësojnë kandidatët aplikantë për administratorë të përkohshëm.
7. Me publikimin e njoftimit ku parashikohen kushtet dhe kërkesat për përzgjedhjen e administratorit të përkohshëm të shoqërisë së interesuar, ERE është e detyruar që të përgatisë një dosje elektronike të dhënash, ku të përfshijë të gjithë informacionin e detajuar mbi aktivitetin e shoqërisë së interesuar. 
a) Të gjithë aplikantët e interesuar kanë të drejtë që: 
i. gjatë përgatitjes së aplikimit të tyre dhe përpara ditës së zhvillimit të intervistës me gojë, të marrin informacion dhe të konsultohen me të dhënat mbi aktivitetin e shoqërisë, në mënyrë që të disponojnë të gjithë informacionin e nevojshëm për përgatitjen e platformës së tyre gjatë fazës së intervistës me gojë;
ii. t’i kërkojnë ERE-s informacionin e nevojshëm në rast se ERE nuk ka përfshirë në dosjen elektronike të të dhënave një informacion të caktuar, i cili konsiderohet i nevojshëm dhe në ndihmë të përgatitjes së platformës;
iii. të paraqesin ankesë në Bordin e ERE-s, në rast se ERE nuk i vë në dispozicion informacionin e nevojshëm/kërkuar apo nuk jep sqarim për këtë rast. Ankesa shqyrtohet nga Bordi i ERE-s, brenda afatit kohor që ka marrë ERE për të vendosur në dispozicion informacionin shtesë.
b) ERE është e detyruar që t’i vendosë në dispozicion aplikantit të interesuar informacionin e kërkuar dhe, njëkohësisht, ta bëjë pjesë të dosjes elektronike të të dhënave këtë informacion, në mënyrë që të marrin dijeni edhe aplikantët e tjerë që do të marrin pjesë në konkurrim. Në këtë rast, ERE shtyn afatin e përcaktuar për zhvillimin e intervistës me gojë, me një afat të arsyeshëm, por, në çdo rast, jo më pak se afati kohor që ka marrë ERE për të vendosur në dispozicion informacionin shtesë. 
8. Praktikat që do të ndiqen në procesin e shqyrtimit nga Bordi i ERE-s të dokumentacionit të paraqitur nga kandidatët aplikantë janë, si më poshtë vijon:
a) brenda 7 (shtatë) ditëve pune nga plotësimi i afatit të përcaktuar në shkronjën “d”, të pikës 4, të këtij kreu, Bordi i ERE-s shqyrton paraprakisht dokumentacionin e paraqitur nga kandidatët aplikantë, në mënyrë që të përzgjedhë ata që plotësojnë kërkesat e përgjithshme dhe të veçanta që janë në një listë zgjedhjeje, duke i akorduar secilit prej tyre nga 50 (pesëdhjetë) pikë. Shqyrtimi i dokumentacionit të bëhet edhe në prani të çdo kandidati, në rast se ai shfaq interes për të qenë prezent në procesin e shqyrtimit; 
b) procesi i shqyrtimit të dokumentacionit reflektohet në një procesverbal, i cili, në përfundim, nënshkruhet nga anëtarët e Bordit të ERE-s;
c) ERE merr masa që të publikojë në faqen e saj të internetit listën e kandidatëve, të cilët kanë plotësuar kërkesat përkatëse dhe që do t’i nënshtrohen intervistës me gojë. Gjithashtu, ERE përcakton ditën përkatëse ku fton kandidatët e kualifikuar që t’i nënshtrohen fazës së dytë të intervistës me gojë, ku bëhet prezantimi i platformave mbi mënyrën e administrimit të shoqërisë së interesuar;
ç) kandidatët aplikantë, që nuk janë përfshirë në listën e zgjedhjes, kanë të drejtë që jo më vonë se 3 (tri) ditë kalendarike nga publikimi i listës së kandidatëve fitues, të depozitojnë një ankim në ERE mbi procesin e shqyrtimit të dokumentacionit të kandidatëve. 
ERE shqyrton ankimin brenda 2 (dy) ditëve pune dhe i kthen një përgjigje me shkrim kandidatit të pakualifikuar.
9. Në datën e përcaktuar, Bordi i ERE-s zhvillon një intervistë të strukturuar me secilin nga kandidatët e përzgjedhur, që kanë plotësuar kërkesat. Secili nga kandidatët prezanton platformën e tij për administrimin eficient të shoqërisë së interesuar, përfshirë edhe masat organizative që mendon që duhet të marrë në funksion të vazhdimësisë normale të aktivitetit.
10. Në përfundim të intervistave, Bordi i ERE-s analizon rezultatet e intervistës së strukturuar të çdo kandidati dhe platformën e paraqitur nga secili kandidat, duke i akorduar secilit prej tyre deri në 50 (pesëdhjetë) pikë, sipas sistemit të pikësimit të vendosur nga ERE. ERE ka të drejtë që të kryejë verifikime për vërtetësinë e dokumentacionit apo të informacionit të përfshirë në aplikim nga kandidatët. 
Në përfundim të këtij procesi, ERE merr vendim për hartimin e listës me tri kandidaturat fituese, sipas pikëve që u janë akorduar. Vendimi duhet të jetë i arsyetuar dhe të bazohet në parimet e barazisë, të mirëbesimit dhe të mosdiskriminimit.
ERE, menjëherë pas marrjes së vendimit për hartimin e listës me tri kandidaturat e renditura të parat për detyrën e administratorit të përkohshëm, njofton me shkrim të gjithë kandidatët e përzgjedhur që iu nënshtruan intervistës. Çdo kandidat jofitues, brenda 2 (dy) ditëve pune nga marrja e njoftimit, ka të drejtë që të kërkojë informacion shtesë mbi mënyrën e vlerësimit të kandidaturave dhe ERE duhet që të japë shpjegimet brenda 10 (dhjetë) ditëve pune nga marrja e kërkesës për informacion, duke bërë, nëse e vlerëson të drejtë, edhe ndryshim në listën e tri kandidatëve fitues, e cila konsiderohet listë përfundimtare.
ERE e përcjell listën përfundimtare të tri kandidaturave fituese në ministrinë përgjegjëse për energjinë.
III. VENDIMI I EMËRIMIT
1. Ministri përgjegjës për energjinë, brenda 10 (dhjetë) ditëve pune nga marrja e njoftimit nga ERE, ka të drejtën të përzgjedhë nga lista e kandidaturave fituese njërën prej tyre dhe ta përcjellë si propozim në ERE për të marrë vendim për emërimin e tij në detyrën e administratorit të përkohshëm të shoqërisë, së cilës i është hequr licenca.
Vendimi i ERE-s regjistrohet në regjistrin e Qendrës Kombëtare të Biznesit. Në vendimin e ERE-s për emërimin e administratorit të përkohshëm përcaktohen:
a) arsyet për të cilat merret vendimi;
b) detyrat kryesore të administratorit të përkohshëm.
2. Vendimi për emërimin e administratorit të përkohshëm botohet në Fletoren Zyrtare dhe në tri gazeta kombëtare, si dhe bëhet regjistrimi në regjistrin tregtar të shoqërive. ERE, për këtë vendim, njofton shoqërinë e interesuar dhe i kërkon shoqërisë që të marrë masa të menjëhershme për zbatimin e tij. Vendimi për emërimin e administratorit të përkohshëm mund të ankimohet në gjykatën administrative kompetente nga palët e interesuara, në përputhje me afatet e parashikuara në ligjin nr. 102/2015, “Për sektorin e gazit natyror”, të ndryshuar.
3. Administratori i përkohshëm përmbush të gjitha detyrimet e parashikuara në kuadrin ligjor dhe rregullator në fuqi dhe mban përgjegjësi në përputhje me ligjin nr. 9901, datë 14.4.2008, “Për tregtarët dhe shoqëritë tregtare”, të ndryshuar, për mënyrën e administrimit të shoqërisë gjatë periudhës së administrimit të përkohshëm.
4. Paga e administratorit dhe shpenzimet për ushtrimin e funksioneve të tij përcaktohen nga ERE dhe përballohen nga shoqëria e interesuar, e cila është vendosur nën administrim të përkohshëm.
5. Me emërimin e tij, administratori i përkohshëm organizon punën për menaxhimin e aktivitetit të shoqërisë së interesuar, si dhe harton dhe paraqet për miratim në ERE një plan emergjent masash për përmirësimin e situatës financiare dhe për mbrojtjen sa më mirë të interesave të shoqërisë së interesuar, së cilës i është hequr licenca, dhe për kryerjen e aktiviteteve më të nevojshme të saj, në përmbushje të kërkesave të detyrimit të shërbimit publik për furnizim me gaz natyror.
6. Administratori i përkohshëm ushtron kompetencat vetëm në funksion të sigurimit të vazhdimësisë së aktivitetit të shoqërisë së interesuar. Për këtë arsye, administratori i përkohshëm nuk mund të marrë masa apo të hyjë në detyrime me palë të treta për marrjen apo përfitimin e shërbimeve që krijojnë kosto të konsiderueshme financiare për interesat e shoqërisë dhe nuk përfaqësojnë nevoja emergjente për vazhdimësinë e aktivitetit të shoqërisë së interesuar. Vetëm për raste përjashtimore, me miratimin paraprak të ERE-s dhe me kusht që të argumentohet efektiviteti në planin afatgjatë të veprimtarisë së shoqërisë, shoqëria mund të hyjë në marrëdhënie kontraktore për mallra dhe shërbime që kanë një vlerë të konsiderueshme. 
Nisur nga specifika e shoqërisë së interesuar, ERE ka kompetencë që të përcaktojë, rast pas rasti, vlerat financiare të operacioneve financiare, për të cilat administratori i përkohshëm duhet të marrë miratim paraprak nga ERE.
IV. DISPOZITA TË FUNDIT
1. Administratori i përkohshëm lirohet nga detyra, para përfundimit të afatit të administrimit, në rastet e mëposhtme:
a) me kërkesë të tij;
b) me vendim të Bordit të ERE-s, kur vepron në kundërshtim me dispozitat e këtij vendimi, vendimit të emërimit të administratorit të përkohshëm dhe kuadrit ligjor e rregullator në fuqi.
2. Ngarkohen Ministria e Infrastrukturës dhe Energjisë dhe Enti Rregullator i Energjisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

